สวัสดีครับ วันนี้ผมจะพูดถึงเรื่องการปฏิบัติตัวในช่วงหน้าฝนนะครับ ช่วงนี้ประเทศไทยฝนตกหนักมาก ทั้งในภาคเหนือ ภาคอีสาน ภาคกลาง แล้วก็ภาคใต้ เวลาจะออกไปไหนก็ลำบากเพราะฝนตกบ่อย ขับรถก็อันตราย ถนนลื่น ถ้าใครใช้รถมอเตอร์ไซค์จะยิ่งอันตรายเข้าไปใหญ่ เพราะว่าเราจะต้องเผชิญกับฝน และก็การควบคุมรถบนถนนที่ลื่น พาหนะที่ผมใช้ไปทำงานก็คือมอเตอร์ไซค์ เวลาผมขี่รถ ผมก็ต้องกางร่มไปด้วย ก็คือ มือซ้ายถือร่ม มือขวาบิดคันเร่ง การขับรถมือเดียวเวลาทรงตัวจะลำบาก เพราะว่าในช่วงเบรกแล้วก็ช่วงเลี้ยว เราจะต้องควบคุมแฮนด์รถ ควบคุมคอรถ ไม่ให้มันหักมากเกินไป ถ้ายิ่งเจอถนนขรุขระ มีหลุมมีบ่อ อันนั้นยิ่งอันตรายเพราะว่า ถ้าเกิดเราตกหลุมไปนี่อาจจะรถล้มได้เลย ถ้าเกิดว่าฝนตกหนักมาก ๆ ผมจะต้องยอมเปียกฝน คือเราไม่สามารถขี่รถโดยใช้มือเดียวได้ในขณะที่ฝนตกหนัก ๆ เพราะว่ามันอันตรายมาก เอ่อ..เรามองไม่เห็นถนนเลยนะครับ เพราะว่ามันจะมีน้ำเกาะอยู่ที่ตาของเรา แล้วเราก็ต้องทรงตัวรถด้วย ถ้ายิ่งเจอถนนไม่ดี ๆ เนี่ย เราอาจจะมีสิทธิ์ตายกลางถนนได้เลย ดังนั้นผมแนะนำว่าให้ใช้เสื้อกันฝนแทนร่มนะครับ มันจะปลอดภัยกว่ากันเยอะเลย เสื้อกันฝนมันจะมีอยู่สองแบบนะครับ คือแบบใช้ครั้งเดียวแล้วทิ้ง แล้วก็ใช้ถาวร สามารถซักได้ ผมมักจะซื้อแบบใช้ครั้งเดียวแล้วทิ้งนะครับ เพราะว่าเราไม่ได้ใช้บ่อย ซึ่งราคามันจะถูกกว่าแบบถาวรนะครับ ประมาณตัวละยี่สิบบาท มันจะเป็นพลาสติกเกรดต่ำ ๆ นะครับ ใช้แป๊บเดียวก็ขาดแล้ว โดนฝนหน่อยเดียวก็ชำรุดแล้วนะครับ ก็คือใช้ครั้งเดียวแล้วก็ทิ้งเลย ถ้าเป็นแบบถาวรมันจะราคาแพง ประมาณตัวละ ร้อยกว่าบาทจนถึงสองสามร้อย จะเป็นเนื้อผ้าอย่างดีนะครับ สำหรับกันน้ำโดยเฉพาะ สามารถซักเก็บได้เหมือนกับเสื้อทั่ว ๆ ไป คนที่ขี่มอเตอร์ไซค์ก็ควรจะพกติดตัวเอาไว้นะครับ เอาไว้ใต้เบาะรถ เผื่อว่าฝนตกเราจะได้กันฝนได้ มันจะปลอดภัยกว่าการขี่รถมือเดียวที่ต้องมีร่มอีกมือหนึ่ง ในช่วงหน้าฝนเราควรที่จะ เอ่อ..ตรวจเช็คยางรถให้ดีนะครับ เพราะว่าถนนมันจะลื่น ถ้าเกิดยางรถไม่ดีเนี่ย มันจะไม่เกาะถนน เวลาโค้งมันจะแหกโค้งได้นะครับ ช่วงสามปีที่ผ่านมา เพื่อนผมแหกโค้งไปแล้วสามครั้งนะครับ เขาไม่ได้ไปตรวจเช็คสภาพยางรถนะครับ คือยางรถของเขาไม่มีดอกยางแล้ว มันสึกหมดแล้ว ดังนั้นเวลาโค้งเนี่ย มันก็จะล้ม มันจะลื่นไปทันทีเลยนะครับ โดยที่ไม่ต้องชนกับใคร ล้มไปเอง ถ้าโชคไม่ดีมีรถยนต์สวนมา เขาอาจจะเหยียบเราซ้ำได้นะครับ ถ้าโดนก็เตรียมจัดงานศพได้เลย ช่วงหน้าฝนเป็นช่วงที่ยุงเยอะมาก ๆ เพราะว่ามันมีน้ำให้วางไข่ เวลาที่ผมนั่งทำงานอยู่ในห้องหรือว่าเดินไปไหนมาไหนเนี่ย เราก็จะเจอแต่ยุงเยอะมาก ๆ ผมเป็นคนที่ไม่ฆ่าสัตว์นะครับ แต่ว่าเวลาเจอยุงมาก ๆ เนี่ยเราก็จะรำคาญ คือเราทำอะไรมันไม่ได้ไง ไม่อยากจะฆ่ามัน ก็ทำยังไงดี ผมแก้ปัญหาโดยการเปิดพัดลมแรง ๆ นะครับ ยุงมันจะเข้าใกล้เราไม่ได้ เพราะว่ามันจะโดนลมพัดปลิวหมด แต่ว่ามีข้อเสียเหมือนกันนะครับ คืออากาศมันจะเย็น ช่วงหน้าฝนนี้ก็หนาวอยู่แล้วนะครับ ยิ่งเปิดพัดลมแรง ๆ เนี่ยยิ่งหนาวเข้าไปใหญ่ ถ้านั่งตากพัดลมนาน ๆ อาจจะป่วยได้นะครับ ถ้าใครไม่อยากโดนยุงกัดเลย ก็ซื้อยากันยุงมานะครับ เอาไว้มากันยุง ถ้าเกิดโดนไปแล้วก็ซื้อยาหม่อง เอามาทานะครับ จะได้หายไว ๆ ในช่วงหน้าฝนนี้ เขาจะมีการรณรงค์ ป้องกันปัญหาลูกน้ำยุงลายกันนะครับ คือช่วงนี้ยุงมันจะแพร่พันธุ์กันเยอะ เราจะต้องกำจัดแหล่งเพาะพันธุ์ยุงในบ้าน ก็คือการเทน้ำที่ขังทิ้ง ไม่ว่าจะเป็นน้ำที่กระถางต้นไม้ ถังน้ำ เหยือกน้ำ ขันน้ำ แก้วน้ำ ถ้าบ้านใครมีแจกันดอกไม้ ก็ต้องหมั่นเปลี่ยนน้ำทุกวันนะครับ เพื่อไม่ให้ยุงไปวางไข่ ไม่งั้นมันก็จะแพร่พันธุ์เต็มบ้านเรา ถ้าเกิดเราโดนยุงลายกัดบ่อย ๆ เนี่ย เราอาจจะติดเชื้อไข้เลือดออกได้ อันนี้อันตรายมากเลยนะครับ เพราะว่าถ้าเกิดส่งโรงบาลไม่ทันเนี่ยอาจจะเสียชีวิตได้ ดังนั้นในช่วงหน้าฝนนี้ เราก็ต้องดูแลตัวเองกันหน่อยนะครับ ไม่ว่าจะเป็นเรื่องการขับรถมอเตอร์ไซค์ ต้องใส่หมวกกันน็อค ใส่เสื้อกันฝนด้วยนะครับ จะได้ไม่เปียกฝน แล้วก็เรื่องปัญหายุงในบ้าน ก็กำจัดแหล่งเพาะพันธุ์ยุงลายนะครับ